31993D0327
L 129/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 май 1993 година
за определяне на условията, при които възложителите на обществени поръчки, разработващи географски зони с цел търсене или добиване на петрол, газ, въглища или други твърди горива, трябва да представят на Комисията информация за сключените договори
(93/327/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 90/531/ЕИО на Съвета от 17 септември 1990 г. относно процедурите за възлагане на обществени поръчки във водния отрасъл, енергетиката, транспорта и далекосъобщенията (1), и по специално член 3, параграф 2, буква б) и член 32, параграфи от 4 до 7 от нея,
като взе предвид становището на Консултативния комитет за обществени поръчки,
като има предвид, че член 3, параграф 2, буква б) от Директива 90/531/ЕИО постановява, че възложителите на обществени поръчки, разработващи географски зони с цел търсене или добиване на петрол, газ, въглища или други твърди горива, трябва да представят на Комисията информация за сключените договори при условия, определени от нея;
като има предвид, че тази информация трябва да отговаря на задълженията на Комисията да следи за прилагането на общностните разпоредби и да ѝ дава възможност да извършва статистически проучвания;
като има предвид, че представянето на информация за всеки сключен договор следва да се ограничи само до договорите с достатъчно висока цена, единно установена на 5 милиона ECU;
като има предвид, че за договорите с по-ниска цена е достатъчно да се представя периодично по-кратка информация за прага над 400 000 ECU,
ПРИЕ НАСТОЯЩОТО РЕШЕНИЕ:
Член 1
Държавите-членки следят за това, възложителите, извършващи дейности, посочени в член 3, параграф 1 от Директива 90/531/ЕИО, да представят на Комисията в срок от четиридесет и осем дни, считано от датата на сключване на договора, пълната информация, уточнена в приложението, за всеки сключен договор, чиято цена - определена съгласно член 12 от Директива 90/531/ЕИО - надхвърля сумата от 5 милиона ECU.
Член 2
За договори, чиято цена е между 400 000 и 5 милиона ECU, възложителите на обществени поръчки, визирани в член 1 от настоящото решение:
1.
съхраняват информацията за всеки договор, визирана в точки от 1 до 9 от приложението, за минимален срок от четири години, считано от датата на сключване на договора;
2.
представят на Комисията тази информация за всеки договор, сключен в рамките на едно тримесечие, или веднага при поискване от Комисията, или най-късно четиридесет и осем дни след края на всяко тримесечие.
Член 3
Настоящото решение се прилага за договорите, сключени след 1 януари 1993 г.
Член 4
Адресати на настоящото решение са държавите-членки.
Съставено в Брюксел на 13 май 1993 година.